
A BREXIT lehetséges hatásainak vizsgálata a kereskedelem és a költségvetés területén

A kutatás elsődleges célja, hogy fényt derítsen az Egyesült Királyság kilépésével bekövetkező
gazdasági, pénzügyi, illetve kereskedelmi változásokra az Európai Unióban. Két főbb terület
bemutatására kerül sor. Az egyik terület a Brexitet követő gazdasági, pénzügyi helyzet elemzése,
az Európai Unió közös költségvetésében várhatóan bekövetkező változások bemutatása. Fontos
tényező az Unió közös költségvetésébe való befizetés mértékének meghatározása, az Európai
Uniótól származó támogatások vizsgálata, illetve ezen két adat alapján a nettó egyenleg
meghatározása országonként. Az Európai Bizottság minden évben közzéteszi, hogy egyes
országok mekkora összeggel járultak hozzá a közös költségvetéshez az adott időszakban. A 2014
és 2019 közötti időszak adatainak elemzését követően pontos képet kaphatunk arról, hogy az
Egyesült Királyság, mint az egyik legnagyobb befizető állam kiesése, mekkora pénzügyi hiányt
eredményezhet az Európai Unió, illetve a tagországok számára. A második terület a kereskedelem
vizsgálata a két fél között. Az Eurostat, illetve a brit Nemzetközi Statisztikai Iroda adatai alapján
elemzésre kerül, hogy a teljes Európai Uniós exportból, importból, az Unión belül, illetve kívül
mekkora részt vállalt az Egyesült Királyság. A brit Nemzetközi Statisztikai Iroda adatai alapján
további vizsgálatra kerül a font árfolyamának változása a Brexitet követően, a brit export
mértékének alakulása az Európai Uniós tagállamok felé, és ezen két tényező kapcsolata. A nettó
közvetlen külföldi befektetések segítségével elemzésre kerül, hogy az Európai Uniós tagság
megléte a befektetések szempontjából kedvezően, vagy negatívan hatott a 2004-ben csatlakozott
országok egy részére, ezáltal következtetést vonhatunk le afelől, hogy az Egyesült Királyságot a
jövőben hogyan érintheti a kilépés.



